جنید شریف

درنو لوستونکو او د پښتو شعر مینه والو:

دا هغه پنځلس شعرونه دي چې د ۲۰۲۲ زیږدیز کال د سیالیو د پاره لیږل شوي وو او د جایزو ګټونکي شول. داورانو خپل قضاوت په یوه شعر باندې نه دی کړی او که یی کړی وي نو ما ته یی څه نه دي ویلي. د لومړۍ جایزي د ګټونکو (خالد ریحان او آمنه فنا) شعرونه ددې فایل په سر کې راغلي. ور پسې د دوهمې جایزې د ګټونکو (مرسل احمدزۍ، اباسین کاتب، او حیات الله لاروي شعرونه دي. په پای کې څو لنډې جملې ددې شعرونو په هکله ما زیات کړي.

خالد ریحان ببری

**نښتېځلی غاټول**

**پسرلی په خوب کې وینم**

**څو همزولي دي یو زه یم**

**د دوئ ګوتو کې سیندۍ دي**

**زما ګورت\* کې سور غاټول دی**

**د زړې ترورکۍ له سر یې ځارومه**

**زمزمه ورسره کړمه**

**ترورکۍ لاړه**

**له لرګین صندوق یې ډک پلو را واخیست**

**یا به ګوړه وي**

**او یا به وي خوږه مږه پتیره**

**که دا نه وي**

**تور توتان به وي یا تکې سرې څنځلې**

**بس نو چور به وو**

**کولې به مو یو بل ته کنځلې**

**پسرلی په خوب کې وینم**

**د لمدې دښتې په غېژ کې**

**یو غاټول دی غوړېدلی**

**په سینه باندي یې داغ دی**

**هغه داغ**

**چې له پېړیو د مین د زړه په نوم وو**

**په ښکلا یې زه مین وم**

**د مین د میني رنګ یې**

**په څهره کې ځلېدلو**

**مینه ناک به موسېدلو**

**شومه دم کې به سپومۍ ورته وړانګینې پستې ګوتې**

**په ورور ورو را غزولې**

**له غاټول نه به یې غلې شان د داغ پوښتنه وکړه**

**د غاټول ګل به موسکی شو**

**وېلي داغ نه دی سپوږمیه!**

**ما بلا د شین خالیو د غونډیو زنو وړې**

**ستوري شنه شول له خندا نه**

**د فطرت په کټوریو کې یې پرخه**

**د غاټول غیږي ته راوړه**

**یو څو ګامه یوې خواته**

**د کیږدۍ له یو نیمکښه پېڅول نه**

**د څراغ د رڼا لیکه**

**د غاټول په ګل پرته ده**

**د رنګونو منظره ده**

**څو قدمه بلي خواته**

**د سندریژو , زرګو\*\* شپول دی**

**چې رمه ده پکې پنډه**

**د اوزو میږو غرمبی دی**

**داسي شخوند وهي په خوند خوند**

**چې سوکه سوکه د نیمي شپې سکوت ورسره مات شي**

**بس یو خوب وو...**

**خو اوس**

**هرڅه بدل شوي**

**په کیږدیو بارودي ژلۍ ده شوې**

**د زړکو بوی یې خیږي**

**په ژوندوني الېیلي دي پسونه**

**د ټوټه ځګي په خوله کې**

**دی په وینو سور د کوچو سپین غونډاری**

**او د پوڅي په سر پروت دی**

**سور بخون غوندي پیروی**

**سرکی اوښ  هم دی بې حاله**

**غزېدلی سربداله**

**ګړنجوونی یې ګونګی دي**

**-----**

**\***ګورت: موټی

**\*** زرګه اغزن بوټی دی چې په دشتو او غرونو کې وي. کوچیان چې د رمې لپاره شپول جوړوي نو زرګه ډیره پکې کاروي ځکه اغزی لري تر څو شپول مظبوط راشي (د شاعر نوټ)

 **سپوږمۍ ځان په تروږمۍ کې دی پېچلی**

**ستوري غواړي چې شمکور شي**

**پرخه پرخه**

**څاڅکې څاڅکې**

**بیرته الوزي آسمان ته**

**د بارود لوګی په دښته باندي خور دی**

**د غاټول په لمن سره سکروټه بله**

**هره پاڼه یې د اور بڅری ښکاري**

**په نمجن نظر ورګورم**

**ګوتي ورور ورو ور نیږدې کړم**

**لولپه مي شي بندونه**

**تصور د کوم مین مي**

**خیال ته نه راځي هغسې**

**کرغېړنه**

**د جګړې بلا راغلې**

**په منګول کې یې غاټول دی نښتېځلی**

**له رګونو نه یې ساه روانه شوې**

**تازه ګي او رنګ یې دواړه دي الوتي!!**

خالد ریحان ببری

**آسمان نه دی را لوېدلی**

**د جګړې د ورور وژنې له میدانه**

**د هاوان یوه ړنده مرمۍ راغلې**

**څه سپېره دوړه شوه پورته**

**د دې خړ کلي له مینځه**

**خدایه فضل**

**بیا د چا د خوني تیر په ملا مات دی**

**په اشر خلګ لګیادي**

**په لاسونو خاوري لوټي**

**یوې بلې خواته شیندي**

**اسویلی د یوې سپین سرې مې تر غوږ شو**

**چې له غرېوه په سلګو کې**

**د ژوندي ماشوم له خولې نه**

**د یوې شهیدي مور زخمي تی**

**په سوکه سوکه را کاږي**

**لا ولاړدی**

**اسمان نه دی را لوېدلی**

**بل خوا تږي مسافر کور ته روان دي**

**د دیدن تندې نیولي**

**لکه تږي غاټولان د تږې دښتې**

**چې یو ناګهانه درب شو**

**خړه دوړه شوله پورته**

**د موټر پورزې ګډیږي په هوا کې**

**سوي لوي اندامونه**

**لولپه د مسافرو**

**دي خواره واره هرڅه د مسافرو**

**رغړېدلې مرکنډۍ ده**

**څنګ ته تم د یوې ماخۍ ده**

**سترګې هکې دي ختلې**

**زر ارمانه انتظار پکي ولاړ دي**

**هلته لرې غوریزه کې**

**یو غوڅ شوی لاس زنګیږي**

**موبایل پکې شرنګیږي**

**خو له ګوتو دم ختلی**

**تڼۍ نه شي کېکاژلی**

**لا ولاړ دی**

**اسمان نه دی را لوېدلی**

**توربخونه بلا ګرځي په فضا کې**

**د اورونو سره غونډاري**

**له وزرو څخه شیندي**

**مناره یې د بر کلي د جومات په نښه کړې**

**شنه کوتره لالهانده ده تاویږي**

**دوړي نه ور کوي لاره**

**چې تر ځالي پوري ورشي**

**د بچوڼو احوال واخلي**

**لا ولاړ دی**

**اسمان نه دی را لوېدلی**

**هغه پوري مکتب وینئ**

**سرې لمبې ترې پورته کیږي**

**پاڼي پاڼي کتابونه**

**ویلي شوي قلمونه**

**وخ، نیمژواندي یوې وشندي جیلکۍ دی**

**سر په خپله بکسه ایښی**

**کتابچه یې**

**پاڼي پاڼي بارودي هوا شیندلې**

**په حسرت د کورنۍ وظیفې پاڼي ته ورګوري**

**په سرو وینو دستخط پې د وحشت دبلا شوی**

**لا ولاړ دی**

**اسمان نه دی را لوېدلی**

**خالد ریحان ببری**

**غزل**

**نه مي په کار د"شاجهان"نه دي "زنګي"پاچاهي**

**ستا په جونګړه کې ده ماته ملنګي پاچاهي**

**باقي آلې د موسيقۍ دي ورته ګونګه روژه**

**ده په محفل ستا د اواز د سارنګي پاچاهي**

**د شفق پېغله شوه ور ړنګه د ماښام غيږي ته**

**که د خمار په سترګو راغله د بنګي پاچاهي**

**چې ازارونه به يې وړل د خوبولو سترګو**

**ستا په مړوند وه د بنګړيو د شرنګي پاچاهي**

**غر د تربتو اوازونو ځواب نه ورکوي**

**په دې ويدو کاڼو به تل وي د ګونګي پاچاهي**

**د پيغلتوب هم پاچاهي وي په مينو زړونو**

**د پيغلتوب په پاچاهي وي د منګي پاچاهي**

**دا ځيني ښکلي وي د ميني له رنګونو نه جوړ**

**لکه بيرغ کوي د زړه په چمنګي پاچاهي**

**ببريه ورک يې مه شه بيا د کلي ښکلي زلمي**

**مستي زدراڼي دي کوي پاس په تنګي پاچاهي**

آمنه فنا

**خبرې د زړه وکړم که کراره غلې کښینم**

**شور جوړ کړمه یاغی شم، که له ډاره غلې کښینم؟**

**ژوندون شیرین مزل دی، چی دې عشق وي همسفر**

**نو زه ولې تنها پر دغې لاره غلې کښینم؟**

**زما او ها پورې هدیرې نو څه توپیر؟**

**چې هیلې زړه کې خښې کړم او یاره غلې کښینم**

**قاتله یم، قاتله یم د خپلو احساساتو**

**تر څو پورې چې زه د چا له پاره غلې کښینم**

**مجبوره یم چې ځبل دردونه پټ کړم آن له ځانه**

**که مرمه که رغیږم، یم ناچاره غلې کښینم**

**پر ذات دې فنا هر ستم روا په چوپه خوله**

**تر داره غلې درومم، تر سنګساره غلې کښینم**

 آمنه فنا

**دخزان کړکۍ**

**یه زړګیه! یه زړګیه!**

**ته پوهیږئ؟ ته پوهیږې؟**

**موده کیږي، موده کیږي**

**نړیدلي مې د هیلو دنګ برجونه**

**خاورې خاورې می دي ګل ګل امیلونه**

**مستانه احساس می شنه لوخړه شوې**

**هدیره یم، هدیره یمه دننه**

**ښایستونه، ازښتونه مې بایللي**

**د خزان کړکۍ کې ناسته**

**د پیکۍ ګل مې رژیږي**

**د ټیکري پیڅکه می نیمه ده خوړلې**

**په ژړا مې دي رانجه له سترګو وړي**

**ګلابي شونډو مې تور پتري نیولي**

**شوم د مني ژیړه پاڼه**

**د لمنې سپین پولي مې زنګ وهلي**

**تروو اوښکو می ټټر را شړولی**

**مړوندوکې مې بنګړي دي ګونګي شوي**

**د نغمو مهینې غاړې چا ریبلي**

**سندر بولو مرغکۍ دي بورې شوي**

**ماشومانې ترانې یی ور وژلي**

**توبه خدایه مسلمانو**

**څه کافرې کانې کړي**

**دروازې د ښونوځیو دي تړلي**

**د جنت په سپینه لاره**

**دوزخونه دي کرلي**

**خو زه نه پریږدم چی بیا دې**

**په تیارو کې شمه ورکه**

**یا د جهل یا د جبر**

**په وهمو کې شمه ورکه**

**که اغزي وي که چړې وي**

**که دوزخ وي که لمبې وې**

**تر رڼا ځان رسومه**

**زما عشقه مقدسه**

**زه تر تا ځان رسومه**

**ته باور راباندې وکړه**

**او تاوده لاسونه راکړه**

**یوه ورځ به مې نرۍ ګوتې**

**رڼا درته ډالۍ کړي**

**دا لمنه د مریم به مې**

 **عیسی درته ډالۍ کړي**

آمنه فنا

**غزل**

**ناڅاپه می د زړه په اوږه لاس کیږده او راشه**

**مرهم مې په زخمي زخمي احساس کیږده او راشه**

**سیلۍ به د مرګي هم را نه دا څراغ مړ نه کا**

**یو داغ مې د غاټول زړه پر سر پاس کیږده او راشه**

**په مینه می ایمان لره ګومان مه کړه پر ما**

**قدم د اهریمنو پر وسواس کیږده او راشه**

**ړندې سترګې مې بیرته کړه بینا یوسفي حسنه**

**غمي په کې د اوښکو د الماس کیږده او راشه**

**په سولې څراغان مې داغستان افغانستان کړه**

**رکاب کې پښه د لمر د زرین آس کیږده او راشه**

**فنا مې کړه په مینه کې د حسن سلیمانه**

**وهمونه رانه لرې د افلاس کیږده او راشه**

مرسل احمدزۍ

**د وخت ویر**

**دا شپې چیرته پاتې کیږي؟**

**دا ورځې چیرته روانې دي؟**

**غواړم ستا سره هغو شپو ته وکوچیږم**

**چې بې تا رڼې سوي**

**غواړم هغه ورځې راوبلم**

**چې له تا پرته تیرې سوي**

**غواړم ټول هغه وختونه ډک کړم**

**چې بې تا تش پاتې سوي**

**زه د وخت ویر اورم**

**چې له موږ پرته څومره په عذاب دی!**

**مرسل احمدزۍ**

**بیرغ**

**زه د هغه بیرغ**

**د اندامونو درد احساسوم**

**هغه چی د شهید وطن پر مزار**

**رپیږي**

مرسل احمدزۍ

رخه

**زه له هیچا سره
رخه نه لرم
یو ستا د شپو خولۍ او تور کوټ
سره بې انتها رخه لرم
تورکوټ تر ما مخکې
غاړه درکړي
او شپو دې
زما له ښکلولو وړاندې
د سترګوښاریه قبضه کړي**

اباسین کاتب

**د ژوندیو مړو ښار دی**

**دلته هر سړی ژوند ګالي**

**ژوندي پاله دلته نشته**

**مړي پال دي مړي پالي**

**په سرونو کې له ویرې**

**دلته زیږي بلاګانې**

**په ځپل ځان کې په عذاب دي**

**د ژوندیو ارواګانې**

**زموږ په حال باندې خوره ده**

**د ماضۍ توره تیاره ده**

**موږ ژوندي یو خوله ژونده**

**دلته وتي دي ساګانې**

**د ژوندیو مړو ښار دی**

**دلته هر سړی ژوند ګالي**

**ژوندي پاله دلته نشته**

**مړي پال دي مړي پالي**

**د غریب خونه ده ړنګه**

**بخت یې تور دی شوم یې پل دی**

**د فرعون صاحب په قبر**

**ودریدلی تاج محل دی**

**خبروتې ده له عقله**

**ایشوي ماغزه په سر کې**

**د نمرود اور یې سپرغۍ ده**

**دلته داسې سور اوربل دی**

**د ژوندیو مړو ښار دی**

**دلته هر سړی ژوند ګالي**

**ژوندي پاله دلته نشته**

**مړي پال دي مړي پالي**

اباسین کاتب

**آغلې په خیر راغلې څه خبرې در سره دي**

**نیک پل دې په بڼو کومې سندرې در سره دي**

**په ژبه مې چې راشي ستا مصرې شات او شیدې شي**

**قربان دې شم غزلې مې شکرې درسره دي**

**په خټه پښتنې په خوی او بوی شوخې مومنې**

**او یا حورې دي وینځې دي حاضرې درسره دي**

**بنګال کې دې زده کړي که د هند له جادو ګرو**

**کافرې خطرناکې دي منترې در سره دي**

**نیزې وهي په زړه کی مې قاتل حسن د مخ دې**

**باڼه وروځې لیندۍ غشي لښکرې در سره دي**

**یرغل مې تمبوي د سترګو سترګې چې کړې پورته**

**که ټیټې شي بیاهم د حیا زغرې درسره دي**

**هَی هَی چي را کوزیږې بیرته الوځې په بیړه**

**دوه دوه دي که اویا زره وزرې درسره دي**

حیات الله لاروی

**خدای خبر زاهد به څومره ګنهګار وي**

**چې نيولې يې هر وخت د مسجد لار وي**

**د ورېښمو کورتۍ وي پر اوږو بوج\***

**نه دی بد چې څوک د ښکلو منت‌بار وي**

**کله کله اګاه خلک هم تېروځي**

**کله کله ويده شوی چوکيدار وي**

**صرف جنت دی چې څوک نه پکې خوارېږي**

**په دنیا کې به هرومرو څوک خوار وي**

**مګر تا ( لاروی) لا نور دل‌ازار کړ**

**يار يې غم وخوري چې يار يې دل‌ازار وي**

---

* بوج : پیټی

حیات الله لاروی

غزل

**ما ګومان کاوه چی یو په ما روږد غم دی**

**خو که ګورم پر سینه چاک هر غنم دی**

**که مې وچاوده سینه د عشق له اوره**

**څوک به وایی چی چاودلی جهنم دی**

**صرف زه نه غواړم چی ونیسم ستا ګوتې**

**دغه فکر د ګوتمۍ په سر کې هم دی**

**د هر چا وی یو خراب مخ او بل سم مخ**

**ته له ما هغه مخ پټ ساتې چی سم وي**

**لارویه ټول جامونه یې مات کړي**

**د شیځ دا کار د کوچنیانو په رقم دی**

حیات الله لاروی

غزل

**ته چی مخ پټ کړې ستا د دید تلوسه لا ډیره شي**

**لوبه چی سخته شي د لوبې مزه لا ډیره شي**

**څومره چی ناز ورکړو هغومره بې نیازي ته مخ کړي**

**رش چی پیداکړي د دوکان کرایه لا ډیره شي**

**اوس چی ترې صبر شوو سارو ماښام ځان را ویني**

**شي چې بدرنګه د نجلۍ سفیده لا ډیره شي**

**زه که دې عشق کړم لیونی، شې به رسوا را سره**

**که ژر ژر حل نه شي هغه کشاله لا ډیره شي**

**یار که شو زوړ خو نه شو زړه د لاروي ځینې تور**

**په بایلیدو د قماربازو جذبه لا ډیره شي**

څو لنډې تبصرې

څه چی په دې دوه درې پاڼو کی لیکم هغه د دې ښایسته شعرونو سریزه نه ده، نقد یا کره کتنه هم نه ده. هسې سماوات کې اختلاط یا هوجره کې محاوره ده.

لومړی دا چې د لاپو ګومان پرې مه کوی خو دا د څو میاشتو ادبي تجربه چې مونږه وکړه بریالۍ وه. ښایسته ډیر شعرونه زمونږ ویب پاڼې ته ورسیدل او د یو تکړه تخنیکي مرستیال په مهربانۍ پرته له ځنډه داورانو ته ولیږل شول. او داوران خو دومره تکړه او اخلاصمند وګړي ول چی که چیرې امریکې ته راشي نو زه به په خپل پیکاپ (وړه لارۍ؟) کې د جورجیا کوم فارم ته لاړشم او یو ښه چاغ پسه به ورته راوړم او میلمستیا به ورته جوړه کم. زه خو هسی هم شعرونو ښه تشویق کړی وم خو د دوی تودو احساساتو د پښتو شعر او پښتني کلتور د پیاوړي کولو په پروژه کې بیخي ډوب او مجذوب کړم. نو کال ته به که خدای کول د پنځه جایزو په ځای شپږ یا اوه جایزې اعلان کړو او څه نور کارونه به هم انشاالله تر سره کړو.

خو د تجربې د بریالیتوب رښتینی دلیل د ګټونکو شعرونو او یو ډير شمیر نورو شعرونو کیفیت ؤ. رښتیا خبره خو دا ده چی ما ټول رسیدلي شعرونه تر اوسه نه دي لوستي مګر په هغو کې چی مې لوستي دې یو ډير شمیر د پام وړ او ښایسته دي.

خو دا پورته شعرونه مې څو ځلې ولوستل. زما مسلکي تحصیلات د پښتو شعر په برخه کې نه دي د شعریت یا کره کتنې د نظریاتو یا تیوریو په برخه کې دي. نو د دې مسلکي نظریاتو په بنا زه په پوره باور ویلی شم چي د نني پښتو شعرتکړه بیلګې د ښکلا پیژندنې د معاصرو معیارونو سره سم دي.

یو څو پیاوړي بیتونه یا مصرې به دلته ددې سیالۍ د ګټونکو نه را نقل کړو:

خالد ریحان آزاد شعرونه لیکي خو «نښتیځلي غاټول» تک سپین هم نه دی.

**څو همزولي دي یو زه یم**

**د دوئ ګوتو کې سیندۍ دي**

**زما ګورت\* کې سور غاټول دی**

**د زړې ترورکۍ له سر یې ځارومه**

**د تکړه شاعرانو او لیکوالو یو مهارت همدا دی چی ډیرې پراخې مانا ګانې په څو معدودو تورو یا انځورنو کې بیانوي. دلته د شعر په پیل کې ګورو چې شاعر د روانۍ نه نیولې د مکان او فضا تر**

**--**

ګورت: موټی

**جوړولو او د شخصیوتونو د ترسیمه پورې په یو ګام د یوې ورځې مزل تر سره کړی. د راوي کرکتریی را ته څرګند کړی چی غاټول له ترورکۍ نه ځاروي. د همزولو څخه یی راوي بیل کړي او د شعر د وروستۍ بند د پاره یی د غاټول د په ګورت کی نیولو سره لاره برابره کړې:**

**کرغېړنه**

**د جګړې بلا راغلې**

**په منګول کې یې غاټول دی نښتېځلی**

**له رګونو نه یې ساه روانه شوې**

**تازه ګي او رنګ یې دواړه دي الوتي!!**

نو شعر د نښتیځلي غاټول په انځور ختمیږي. پام وکړی چې اوس په ګورت کی نه دی په منګول کی دی. نښتیځلی ډیر ښه انځور دی. که دا شعرمالیکلی وای، نو په همدې انځور به مې درولی ؤ او رنګ الوتل به مې د لوستونکو استنتاج ته پریښی ؤ. خو دا د ژبې ټینګول او د صراحتونو کمول نو کیدی شي تش زما شخصي سلیقه وي.

د لومړي او وروستي بندونو تر مینځ یو عالم نور څه ویل شوي او ښودل شوي دی. څو مصرو ته به په ځیر وګورو:

**د غاټول ګل به موسکی شو**

**وېلي داغ نه دی سپوږمیه!**

**ما بلا د شین خالیو د غونډیو زنو وړې**

**ستوري شنه شول له خندا نه**

**د فطرت په کټوریو کې یې پرخه**

**د غاټول غیږي ته راوړه**

**د غاټول د داغ بیان ډیرو خلکو کړی خو د داغ او غونډیو زنو نه د بلا لیرې کول را ته ډیره تازه تشبیه ښکاري. همدا رنګه د فطرت کټوری (د اوبو څکلو لوښی) د پرخې د ډالۍ کولو د پاره مناسبه وسیله ده.**

**دا هم هیره نه کړو چی د ځمکې او آسمان دیالوګ یوه شاعرانه مقابله ده. دا چی دغه مقابله یا نور انځورونه کومه سمبولیکه مانا هم لري یا نه ما ته روښانه نه ده.**

**په شعر او بیا په تیره پښتواو دري شعر باندې خبرې کول د تعهد او اعتراضي شاعرۍ د بحث نه پرته ناممکنه ده. خو زه د متعهد شعر په نقد کې لږ کمزوری یم ځکه هم زما خپله د ځوانۍ شعرونه ډیری بغاوتي وو او اوس یی چې را یادوم را ته ډیر تند او مقاله اي ښکاري. یا ښایي د ایرانیانو خبره غرب زده شوی یم او هنر د هنر د پاره راته بی مانا نه ښکاري. په هر حال که مې څوک مجبوره نه کړي د ریحان صیب د وهم شعر(اسمان نه دی را لویدلی) باندې به ونه غږیږم. منم چی واقعیتونه سړي باندې داسې د وینې او اور شعرونه لیکي. خو ښه به دا وي چی دا د وحشت انځورونه خبریالانو ته پریږدو. نو یو دوه بیتونه به د خالد ریجان د غزل نه دلته را نقل کرو:**

**غر د تربتو اوازونو ځواب نه ورکوي**

**په دې ويدو کاڼو به تل وي د ګونګي پاچاهي**

**د پيغلتوب هم پاچاهي وي په مينو زړونو**

**د پيغلتوب په پاچاهي وي د منګي پاچاهي**

**ببريه ورک يې مه شه بيا د کلي ښکلي زلمي**

**مستي زدراڼي دي کوي پاس په تنګي پاچاهي**

**شاعر د غزل د نورو معیارونو ترڅنګه چی د ژبې رواني او پوخوالی ښیی د پښتني سم او غر او «لیندسکیپ» په ترسیم کې ډیر بریالی دی. وروستی بیت باندې نو باید زه څه ونه وایم ځکه دا د لنډیو او سروکو په تضمین باندې غزل ختمول را ته د ښه ذوق ښکارندوی دی.**

**پاس په تنګي مستې زدراڼې**

 **جنکۍ ژاړي ووړکي بیا کابل ته څینه**

**زموږ د لومړۍ جایزې بله ګټلونکې آمنه فنا ده. د فنا په هغه شعرونو کې چی لیږل شوي وو ډیرخوندور زما په اند «د خزان کړکۍ» دی.**

**نړیدلي مې د هیلو دنګ برجونه**

**خاورې خاورې می دي ګل ګل امیلونه**

**مستانه احساس می شنه لوخړه شوې**

**هدیره یم، هدیره یمه دننه**

 **ددې شعر پیاوړیتوب یو خو په انځورونو کی دی چی د یوې اسیر شوې نجلۍ خزان وهلې دنیاګۍ مونږ ته ترسیموي. بله دا چی شاعرې یوه رښتینۍ او په ځان ډاډه پرسونا یا راوي مینځ ته راوړې ده چې د یو اوچت او باغی غږ خاونده ده. د غږ نه زما مطلب فزیکي غږ نه دی چې په طبیعت کې هرچیرته شته او انسانان یی هم لري. دلته د ادب په ماحول کې غږ یوه د سبک یا کلام اصطلاح ده. غږ په دې مانا یوازې د انسانانو په اړوند کارول کیږي. یو ډیر ساده مثال یی دا دی چی یو لیکوال د لوستونکو یا اوریدونکو په پرتله ځان لوړ وګڼي او دا د لوړوالي احساس یی په کلماتو او بیان کې څرګند وی. په بله وینا د یو اثر د سبکي غږ او تون tone له مخې لوستونکی هغه شخصیت پیژني او ورته غبرګون ښیی کوم چې لیکوال په خپل اثر کې اوچت کړی دی.**

**ما په دې ټکي ځکه دومره تاکید وکړ چې لوستونکي د شعر د متکلم او د شاعر تر مینځ توپیر کله کله بیخي له یاده باسي او هرچیرته چی په شعر کې «زه» وي هغه ورته د شاعر مترادف دی. خو شاعر پخپله او د شعر «شاعر» یا «زه» سره یو نه دي. نو اوس چې د آمنې فنا شعر ګورو دهغې د شعر متکلم سمدلاسه د یوې غمجنې او ویرژنې خوهمدارنګه په ځان ډاډه او په خپل بیان حاکمې ښځې په توګه ځان څرګندوي.**

**د آمنې فنا د «غږ» یوبل خصوصیت دا دی چې یو ډول غلی غمجنتوب لري. د خزان انځور همدا غلې تراژیدي پیاوړې کوي. هدیره یم هدیره یمه دننه.**

**ګلابي شونډو مې تور پتري نیولي**

**شوم د مني ژیړه پاڼه**

**... هدیره یم هدیره یمه دننه**

**خو دا هم باید زیاته کړم چې په هغو مصرو کې چی دا غلی غم یا پیثوس pathos په نیوکه یا اعتراض بدلیږي د اغیزې کچه یی لوړه نه پاتې کیږي. دلته هم دهنر او سیاسي یا تحلیلي بیان تر میځه پوله تل ښکاره نه وي او سړی په چورتونو کې ډوب روان وي که ګوري تر پولې اوښتی دی.**

**په دې اړه به شاعران، لوستونکي، او کره کتونکي خپلې متختلفې نظریی خوندي وساتي. خو د «خزان کړکۍ» کې له نیکه مرغه د بغاوت پالې پرسونا اصیل او له طنزه ډک غږ مات شوی نه دی. هغه شعرونه چې قافیه پکې دیکتاتوري کوي او زیاتره تقلیدي دي شخصي او ځانګړی سبکي غږ نه شي زیږولی. په داسې شعرونو کې پرسونا لکه یو انانسر غوندې دی چې اوریدونکي یی شخصي جاذبې او انفرادي هویت نه شي پیژندلی یا دا هویت د پیغام او متن تر پښو لاندې شوی. د آمنه فنا د شعر پرسونا ډیره ډیره انفرادي او شخصي ده. مونږ د لوستونکو په توګه دا مالومات نه لرو او د درلودلو حق یې هم نه لرو چې دا پخپله باغي ده او که نه، غمجنه ده او که نه. خو د شعر د لوستلو په پای کې مو د راوي شخصیت پیژندلی او یو پروفایل مو ورته په خپل ذهن کې جوړ کړی دی چې هم غلې او غمجنه ده او هم باغي او نه ماتیدونکې.**

**یوه ورځ به مې نرۍ ګوتې**

**رڼا درته ډالۍ کړي**

**دا لمنه د مریم به مې**

 **عیسی درته ډالۍ کړي**

**د فنا دوه نو شعرونه غزلې دي. او غزل نو داسې یوه ژانره ده چی د راوي او پرسونا سبکي غږ (voice)\* پکې له ورایه پیژندل کیږي.**

**هغه پرسونا چی د فنا په غزل کې پیژندل کیږي عاصي، ژبه وره، او زړه وره ده. که څه هم داسې انځورونه لکه «شور وکړم» پکی وینو، پخپله د «شور» توری پوست دی او د غزل لحن پوست ساتل شوی:**

**خبرې د زړه وکړم که کراره غلې کښینم؟**

**شور جوړ کړمه یاغی شم، که له ډاره غلې کښینم؟**

**ژوندون شیرین مزل دی، چی دې عشق وي همسفر**

**نو زه ولې تنها پر دغې لاره غلې کښینم؟**

**--
\*ما هڅه وکړه چی د وایس د پاره چی په تیره د نثر لیکلو په برخه کې یو مهم مفهوم دی یو ښه پښتو توری پیدا کړم خو بریالی نه شوم. که ملګري کوم وړاندیز لري هیله ده راسره اړیکه ونیسي.**

**د مرسل احمدزۍ شعر سپین دی. په انګلیسي شعر کې معاصر شاعران د شلملې پیړۍ له ورستو لسیزو نه را په دې خوا کلاسیکو فورمونو او داسې ملحوظاتو ته لکه عروض او قافیه بیخي بې پروا شوي دي. دا په دې مانا نه ده چی غږ، فزیکي غږ(sound)، ورته مهم نه دی خو د غږ او آهنګ د ښایسته کولو د پاره د قافیې نه پرته نورې لارې لټوي.**

**د سپین شعر نسبي خپلواکي شاعر ته د مضمون او سبک په برخه کې زیات امکانات ورکوي. خو له بلې خوا توقعات هم ورنه زیاتیږي ځکه اوس چی د فورم پلمه یا «عذر» نور نشته په شعر کی کمزوري عبارتونه او حشو (هغه توري چی ورته کومه اړتیا نشته) ډیر بیځایه او بی خونده ښکاري. په بله وینا سپین شعر د مضمون او ژبې په کارولو کې د غزل نه ډیر زیات ټنګښت غواړي.**

**نو د مرسل احمدزۍ په شعر کې همدا ټینګښت شته. مصرې لنډې او په نحو یا ګرامر کې طبیعي او روانې دي.**

**دا شپې چیرته پاتې کیږي؟**

**دا ورځې چیرته روانې دي؟**

**غواړم ستا سره هغو شپو ته وکوچیږم**

**چې بې تا رڼې سوي**

**څرنګه چی ګوری، د ژبې نه په ډیره ابتکاري توګه کار اخیستل شوی. شپې، ورځې. او په پای کی پخپله وخت ته انساني خواص ورکړ شوي دي (تشخیص) او د راوي د بیلتون غم د وخت په «ویر» بدل شوی. یانی په دې شعر کی وخت یو شخصیت دی او د شعر پیښې د دواړو د لید یا نظر له زاویې (point of view) نه وړاندې شوي دي.**

**زه د وخت ویر اورم**

**چې له موږ پرته څومره په عذاب دی!**

**لوستونکي ته خامخا دا پوښتنه پیدا کیږي چې وخت به ولې د دې دوو کسانو د جلاوالي نه «په عذاب» وي. په دقیقه مانا باندې زه نه پوهیږم خو د بیان همدا نوې او جادویی؟ بڼه را ته پوره شعریت مینځ ته راوړي. دا هم باید ووایم چې د راوې او جلا شوی آشنا اړیکه په دې شعر کې د نورو شعرونو او فلکلور د معمولې اړیکې سره ډیر توپیر لري. دلته د شعر لحن داسې غوره شوی چی بیلتون د یو ورځني واقعیت غوندې ښکاري. د سندرو او رواجي شعرونو «سوز» پکې نه وینو.**

**نصیب به ستا وي که به زما وي**

**په اور دې وسوځي د ا دواړه نصیبونه**

**خو دلته د احمدزۍ د شعر په دنیاګۍ کې نصیب پخپله راغلی او د انسانانو له غمه سر ټکوي.**

**یو نوټ به دلته زیات کړم چی زما مطلب دا نه دی چې فلکلوري یا ولسي شعر باندې نیوکه وکړم. هغه ځانته یوه ژانره ده او خپله دنیاګۍ لري. په لنډیو کې پیاوړي شعرونه ډیر شته. خو شاعران او د ژبې نور فنکاران ډير ځله د ښکلا پیژندې د اصولو په بنا د خپل بیان او د رواجي او دودي بیان تر مینځه له کسته واټن جوړوي.**

**«رخه» هم زما په اند ډیر ابتکاري شعر دی:**

**زه له هیچا سره
رخه نه لرم
یو ستا د شپو خولۍ او تور کوټ
سره بې انتها رخه لرم
تورکوټ تر ما مخکې
غاړه درکړي
او شَپو دې
زما له ښکلولو وړاندې
د سترګوښارپه قبضه کړي
په دې شعر نو پرته له دې چې ښکلی دی زه څه ووایم؟ د جامو مضمون نوی نه دی خو د هغه نه په دې ډول کار اخیستل ابتکاري دی. او بله دا چې اوس د پښتو شعر لوستونکي غواړي د یو عصري ژوند انځورونه هم وویني. هغه لوستونکي چی دا ډول د جامو استعارې خوښوي د روسي لیکوال نیکولای ګوګول نکل «بالا پوښ» (شنیل** Шине́ль **) نه به ډیر خوند واخلي.**

**یو بل شاعر زمونږ چی ابتکاري انځورونه لري حیات الله لاروی دی. دده شعرونه سنتي فورم لري خو بیان او لحن پکې سنتی نه دی. هماغسي چې مو د آمنه فنا په شعر کې د سبکي غږ په هکله خبرې وکړي دده په شعر کې هم یو ځانګړی او یوازنی غږ شته چې د یو طنز ویونکي او ټوکمار شخصیت ترې سر ښکاره کوي.**

**ته چی مخ پټ کړې ستا د دید تلوسه لا ډیره شي**

**لوبه چی سخته شي د لوبې مزه لا ډیره شي**

**....**

**یار که شو زوړ خو نه شو زړه د لاروي ځینې تور**

**په بایلیدو د قماربازو جذبه لا زیاته شي.**

**لکه ددې بیتونو نه چې څرګندیږي، لاروی د حسن تعلیل شاعر دی.**

**څومره چی ناز ورکړو هغومره بې نیازي ته مخ کړي**

**رش چی پیداکړي د دوکان کرایه لا ډیره شي**

**لاروي ښایسته انځورونه خوښ کړي دي خو زما هیله دا ده چی د بیان او د نحوی جوړښتونو د طبیعي کولو په برخه کې ځیني مصرې نورې هم ټینګې کړي. د نحوې یو اړخ په جملو کې د کلماتو ترتیب دی. له نیکه مرغه دا د پام وړستونزه نه ده او تش په یو یا دوو مصرو کې لیدل کیږي. دا یو بیت که وګورو دوهمه مصره یی ډیره روانه ده. تش لومړۍ مصره لږکوتي معمولي ده.**

**صرف زه نه غواړم چې ونیسم ستا ګوتې**

**دا فکر د ګوتمۍ په سر کې هم دی**

**د لاروي د سبکي غږ یو اړخ د ټولنې د وګړو نه ګیلې دي:**

**کله کله آګاه خلک هم تیر ووزي**

**کله کله ویده شوی چوکیدار وي**

**د هر چا وی یو خراب مخ او بل سم مخ**

**ته له ما هغه مخ پټ ساتې چی سم وي**

**لارویه ټول جامونه یې مات کړي**

**د شیځ دا کار د کوچنیانو په رقم دی**

**دلته نو ګیله د وګړو نه ټولنې او فرهنګ ته اوچته شوې ده.**

**په دې ډله کې فلسفي شاعر اباسین کاتب دی. دده شعرونه ما فیسبوک کی لوستي وو او پوهیدم چی د ارواپوهنې او اسطورو انځورونه به پکې ډیر وي. په دې درې شعرو کې چی دلته خپاره شوي د شعور په غزل نه غږیږم. «د ژوندیو مړو ښار» آزاد شعر دی او یوه بله دنیاګۍ جوړوي چې هلته د شعر راوي د دنیا په لیونتوبونو باندې او په هغو خلکو په قار دی چې په ځانونو بیځایه د ژوندو ګومان کوي**

**خبر وتې ده له عقله**

**ایشوي ماغزه په سر کې**

**د نمرود اور ېې سپرغۍ ده**

**دلته داسې سور اور بل دی**

**اشاره دلته د نمرود او ابراهیم مقابلې ته ده. نمرود د خپلې سلطې د ساتلو د پاره د ابراهیم په پلویانو برید کوي او هغه اور ددې اور په پرتله یوه سپرغۍ ده. خو که تش د شعریت او ژبې د معیارونو په بنسټ قضاوت وکو زما په نظر د اباسین کاتب کلاسیک غزل ډیر ‍خوندور دی:**

**آغلې په خیر راغلې څه خبرې درسره دي**

**نیک پل دې په بڼو کومې سندرې درسره دي**

**....**

**په خټه پښتنې په خوی او بوی شوخې مؤمنې**

**اویا حورې دې وینځې دي حاضرې درسره دي**

 **....**

**هَی هَی چې را کوزیږي بیرته الوزي په بیړه [سترګې]**

**دوه دوه دي که اویا زره وزرې درسره دي**

**دا د شنو کوترو سیل یا د شاپیریو ډله چې راکوزیږي نو داسې یو ښکلی او تازه انځور دی چی نه پریږدي سړی شا او خوا وګوري او د نمرودي اورونو نه بغیر هیڅ څه ونه ویني. .**